На основу члана 60. Закона о финансирању локалне самоуправе, Одсек пореске администрације у целости утврђује, наплаћује и контролише изворне приходе почев од 01.01.2009. године. Одељење за буџет, финансије, привреду и друштвене делатности – Одсек локалне пореске администрације обавља следеће послове:

* послове локалне пореске администрације у складу са материјалним прописима којима су уведени и уређени локални јавни приходи и одредбама Закона о пореском поступку и пореској администрацији,
* води порески поступак (утврђивање, наплату и контролу) за изворне локалне јавне приходе и стара се о правима и обавезама пореских обвезника, а нарочито води регистар обвезника изворних прихода јединице локалне самоуправе на основу податка из Јединственог регистра пореских обвезника,
* врши утврђивање изворних прихода јединице локалне самоуправе решењем за пореске обвезнике за које није прописано да их утврђује сам порески обвезник (самоопорезивање) у складу са законом,
* врши канцеларијску и теренску контролу ради провере и утврђивања законитости и правилности испуњавања пореске обавезе по основу локалних јавних прихода у складу са законом,
* врши обезбеђење наплате локалних јавних прихода у складу са законом,
* врши редовну и принудну наплату локалних јавних прихода и споредних пореских давања у складу са законом,
* води првостепени управни поступак по жалбама пореских обвезника изјављених против управних аката донетих у пореском поступку,
* примењује јединствени информациони систем за локалне јавне приходе,
* води пореско књиговодство за локалне јавне приходе у складу са прописима,
* планира и спроводи обуку запослених,
* пружа основну стручну и правну помоћ пореским обвезницима о пореским прописима из којих произилази њихова пореска обавеза по основу локалних јавних прихода,
* у складу са кодексом понашања запослених у локалној самоуправи, по службеној дужности доставља пореској управи доказе о чињеницама које сазна у вршењу послова из своје надлежности, а које су од значаја за утврђивање или контролу правилности примене пореских прописа за чију је примену надлежна пореска управа,
* обезбеђује примену прописа о слободном приступу информација од јавног значаја,
* врши издавање уверења и потврда о чињеницама о којима води службену евиденцију,
* обавља и друге послове у складу са законом,
* врши и друге послове поверене од стране скупштине општине, председника општине, општинског већа и начелника општинске управе.